Γνωμοδότηση για τις προτάσεις της Επιτροπής για τον καθορισμό των τιμών των γεωργικών προϊόντων και ορισμένων συναφών μέτρων (1995/1996)

(95/C 155/08)

Στις 21 Φεβρουαρίου 1995, και σύμφωνα με τις διατάξεις των άρθρων 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο ζήτησε τη γνωμοδότηση της Οικονομικής και Κοινωνικής Επιτροπής για τις ανωτέρω προτάσεις

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, κατήρτισε τη γνωμοδότησή του στις 6 Απριλίου 1995 με βάση την εισηγητική έκθεση του κ. Bastian.

Κατά την 325η σύνοδο ολομέλειας, της 27ης Απριλίου 1995, η Οικονομική και Κοινωνική Επιτροπή υιοθέτησε με μεγάλη πλειοψηφία, με 21 ψήφους κατά και 6 αποχές, την ακόλουθη γνωμοδότηση.

1. Γενικές παρατηρήσεις

1.1.

Προτάσεις για χαμηλές γεωργικές τιμές κατά την περίοδο εμπορίας 1995/1996

1.1.1. Η ΟΚΕ διαπιστώνει ότι η « δέσμη τιμών » που πρότεινε η Επιτροπή για το 1995/1996 διατηρείται σε σχετικώς χαμηλά επίπεδα, σε σύγκριση με τις δέσμες τιμών των προηγούμενων ετών και αυτό για πολλούς λόγους.

1.1.1.1. Το σύστημα λήψης αποφάσεων για τις τιμές των γεωργικών προϊόντων και τα συναφή μέτρα τροποποιήθηκε ριζικά με την μεταρρύθμιση της ΚΓΠ. Στους τομείς που καλύπτει η μεταρρύθμιση, οι σημαντικές αποφάσεις όσον αφορά τις τιμές των γεωργικών προϊόντων ελήφθησαν το Μάιο του 1992 και οι διαδοχικές « δέσμες τιμών » χρησίμευσαν μόνον για την εφαρμογή τους.

1.1.1.2. Τρία νέα κράτη μέλη (η Αυστρία, η Φινλανδία και η Σουηδία) προσεχώρησαν στην Ευρωπαϊκή Ένωση την 1η Ιανουαρίου 1995. Οι γεωργοί των χωρών αυτών θα πρέπει να καταβάλουν κατά το 1995 και 1996 σημαντικές προσπάθειες για να εφαρμόσουν τους όρους της μεταρρύθμισης της ΚΓΠ.

1.1.1.2.1. Συνεπώς, δεν είναι σκόπιμο, στα πλαίσια της « δέσμης τιμών » 1995/1996, να τροποποιηθούν (πέραν του αυστηρά αναγκαίου) οι ήδη περίπλοκοι κανόνες στους οποίους θα υπόκεινται στο εξής οι γεωργοί.

1.1.1.3. Δεδομένου ότι το Συμβούλιο έχει κληθεί να αποφασίσει για τη μεταρρύθμιση πολλών κοινών οργανώσεων αγοράς (ζάχαρης, οίνου, οπωροκηπευτικών), καλό θα ήταν να του υποβληθεί μία « δέσμη τιμών » που να μην αφήνει έδαφος για πολλές συζητήσεις.

1.1.1.4. Ο απολογισμός των δύο χρόνων εφαρμογής της μεταρρύθμισης της ΚΓΠ είναι σε γενικές γραμμές ικανοποιητικός, αν και η ΟΚΕ δεν υποτιμά τις (κοινωνικές κυρίως) δυσκολίες που αντιμετωπίσθηκαν σε ορισμένα κράτη μέλη. Δεν κρίνεται, λοιπόν, απαραίτητο, προς το παρόν, να ζητηθούν ουσιαστικές τροποποιήσεις των κανόνων που υιοθετήθηκαν το Μάϊο του 1992 εφόσον αυτοί έχουν μέχρι στιγμής εκπληρώσει, σε γενικές γραμμές, τους στόχους που ορίζει η μεταρρύθμιση (έλεγχος της παραγωγής, βελτίωση του εισοδήματος των γεωργών κλπ.). Σημειωτέον ότι η γενικά ευνοϊκή συγκυρία των τελευταίων δύο ετών στον τομέα της γεωργίας συνέβαλε προς αυτή την κατεύθυνση.

1.2.

Ικανοποιητικός σε γενικές γραμμές ο απολογισμός των δύο χρόνων εφαρμογής της μεταρρύθμισης της ΚΓΠ

1.2.1. Η ΟΚΕ συμμερίζεται την άποψη της Επιτροπής σχετικά με τον ικανοποιητικό απολογισμό που μπορεί να γίνει σε γενικές γραμμές μετά από δύο χρόνια εφαρμογής της μεταρρύθμισης στους καλυπτόμενους τομείς.

1.2.2. Ο στόχος του ελέγχου της παραγωγής φαίνεται να έχει μέχρι σήμερα επιτευχθεί, κυρίως στον τομέα των σιτηρών. Η συγκομιδή σιτηρών το 1995 εκτιμάται ότι θα ανέλθει σε 162 εκατ. τόννους (173 εκατ. τόννοι για την Ευρωπαϊκή Ένωση των 15), δηλαδή θα είναι κατά 19 εκατ., τόννους μικρότερη από το 1991. Η εφαρμογή του μηχανισμού παύσης των καλλιεργειών έδωσε τη δυνατότητα να σταθεροποιηθούν στα 32 περίπου εκατ. εκτάρια οι εκτάσεις που σπάρθηκαν με σιτηρά, δηλαδή επιφάνεια αισθητά μικρότερη ( P 3 εκατομ. εκτάρια) από την αντίστοιχη πριν από τη μεταρρύθμιση.

1.2.3. Επίσης έχει επιτευχθεί μέχρι σήμερα ο στόχος της μείωσης των κρατικών αποθεμάτων της Κοινότητας : στις αρχές Ιανουαρίου του 1995, ανέρχονταν σε 10 εκατ. τόννους σιτηρών, 0 τόννους ρυζιού και ζάχαρης, 10 000 τόννους ελαιολάδου, 20 000 τόννους βουτύρου, 80 000 τόννους βοείου κρέατος, 0 τόννους χοιρείου κρέατος και 13 000 τόννους καπνού. Τα κρατικά αποθέματα έφτασαν, κατά το 1994, σε ένα πρωτοφανές χαμηλό επίπεδο και, για ορισμένα προϊόντα, εξακολουθούν να μειώνονται.

1.2.3.1. Η ΟΚΕ υπενθυμίζει, ωστόσο, το ρόλο των κρατικών αποθεμάτων στη ρύθμιση της αγοράς. Είναι της γνώμης ότι πρέπει να διατηρηθούν σε ένα ικανοποιητικό επίπεδο, ώστε να παραμείνουν ένα αποτελεσματικό κοινοτικό εργαλείο για τη διαχείριση της αγοράς και, προπάντων, για την αντιμετώπιση των συνεπειών απρόβλεπτων κλιματικών συνθηκών.

1.3.

Η αύξηση του γεωργικού εισοδήματος πρέπει να διαφοροποιηθεί

1.3.1. Η ΟΚΕ σημειώνει την ίση προς 5,7 % κατά μέσο όρο αύξηση (σε πραγματικές τιμές) του γεωργικού εισοδήματος σε κοινοτικό επίπεδο το 1994, που αναφέρεται από την Επιτροπή στην αιτιολογική έκθεση της « δέσμης τιμών 1995/1996 ».

1.3.2. Η ΟΚΕ επιθυμεί, εντούτοις, να διατυπώσει ορισμένες παρατηρήσεις για το δεδομένο αυτό.

1.3.2.1. Η αύξηση του γεωργικού εισοδήματος το 1994 είναι ένας μέσος όρος που υπολογίζεται από την Στατιστική Υπηρεσία της ΕΕ για το σύνολο της Ευρωπαϊκής Ένωσης. Η ΟΚΕ υπενθυμίζει τις σημαντικές ανισότητες που συγκαλύπτει ένας τέτοιος μέσος όρος, τόσο μεταξύ των περιφερειών όσο και μεταξύ των παραγόμενων προϊόντων.

1.3.2.2. Η συνολική αύξηση του εισοδήματος από γεωργικές εκμεταλλεύσεις κατά το 1994 επήλθε μετά από τετραετή στασιμότητα και, μάλιστα, μείωση (κατά το 1992) του εισοδήματος.

1.3.2.3. Κλιματολογικοί, κυρίως, είναι οι παράγοντες που σε ορισμένους τομείς (όπως τα οπωροκηπευτικά, ο οίνος, το ελαιόλαδο, τα γεώμηλα) προκάλεσαν αύξηση των τιμών το 1994 σε σχέση με το 1993, επιτρέποντας, έτσι, βελτίωση του εισοδήματος των γεωργικών εκμεταλλεύσεων στους τομείς αυτούς. Η κατάσταση στους άλλους τομείς (σιτηρά, ζάχαρη, γάλα) βελτιώθηκε χάρη στην αύξηση των διεθνών τιμών.

1.3.2.4. Η ΟΚΕ επισημαίνει τον συγκυριακό χαρακτήρα αυτών των παραγόντων.

1.3.3. Η ΟΚΕ εύχεται, τέλος, αυτή η βελτίωση του γεωργικού εισοδήματος το 1994 να εξετασθεί σε συσχετισμό με την ταχεία μείωση του αριθμού των απασχολούμενων στη γεωργία στην Κοινότητα μετά το 1990.

1.3.3.1. Σύμφωνα με την Στατιστική Υπηρεσία της ΕΕ, ο αριθμός των εργαζομένων κατά πλήρη απασχόληση στη γεωργία στην Ευρωπαϊκή Ένωση μειώθηκε κατά 1 000 000 περίπου από το 1990. Αυτή η πλευρά της εξέλιξης της ευρωπαϊκής γεωργίας θα αποτελέσει προσεχώς αντικείμενο γνωμοδότησης πρωτοβουλίας της ΟΚΕ για τις επιπτώσεις της ΚΓΠ στην απασχόληση και την κοινωνική κατάσταση των απασχολούμενων στη γεωργία - μισθωτών ή όχι - στην Ευρωπαϊκή Ένωση. Η ΟΚΕ θεωρεί ότι μία αποτελεσματική κοινή γεωργική πολιτική πρέπει, αφενός, να ενισχύει την ανταγωνιστικότητα των ευρωπαϊκών γεωργικών επιχειρήσεων και αφετέρου να δημιουργεί ευνοϊκές συνθήκες για την απασχόληση στον γεωργικό τομέα στις αγροτικές και τις ορεινές περιοχές της Ευρωπαϊκής Ένωσης.

1.4.

Ευνοϊκό δημοσιονομικό πλαίσιο

1.4.1. Η ΟΚΕ υπενθυμίζει ότι η γεωργική κατευθυντήρια γραμμή που καθορίστηκε κατά τη Διάσκεψη Κορυφής του Εδιμβούργου χαράσσει προφανώς το πλαίσιο των κοινοτικών πόρων που διατίθενται στη γεωργία, αλλά επίσης ορίζει την οικονομική βοήθεια που μπορούν να καρπωθούν οι Ευρωπαίοι γεωργοί ως ενίσχυση σε μια εποχή που ο τομέας δραστηριότητάς τους υφίσταται βαθειές αλλαγές.

1.4.2. Η ΟΚΕ διαπιστώνει ότι για τρίτο συνεχές οικονομικό έτος, το 1995 οι γεωργικές δαπάνες θα υπολείπονται της γεωργικής κατευθυντήριας γραμμής.

1.4.3. Η εκτίμηση των αναγκαίων πιστώσεων για το οικονομικό έτος 1995 οδηγεί πράγματι, σύμφωνα με τις εκτιμήσεις της Επιτροπής, σε ένα προβλεπόμενο περιθώριο 1 028,5 εκατ. Ecu σε σχέση με τις δημοσιονομικές πιστώσεις που εγκρίθηκαν (37 925,5 εκατ. Ecu) και σε 1 070 εκατ. Ecu σε σχέση με τη γεωργική κατευθυντήρια γραμμή (37 944 εκατ. Ecu).

1.4.4. Η ΟΚΕ θεωρεί πως αυτό αποτελεί μια ακόμη απόδειξη της ομαλής λειτουργίας της μεταρρύθμισης της ΚΓΠ σε ένα ευνοϊκό διεθνές πλαίσιο.

1.5.

Ανησυχητική γεωργονομισματική κατάσταση

1.5.1. Η ΟΚΕ εκφράζει την ανησυχία της για τις πρόσφατες εξελίξεις στο διεθνή νομισματικό χώρο, όπου παρατηρούνται ισχυρές διακυμάνσεις ορισμένων ευρωπαϊκών νομισμάτων και του δολαρίου.

1.5.1.1. Δεδομένου ότι από 1ης Φεβρουαρίου ισχύει το νέο γεωργονομισματικό σύστημα, αυτές οι νομισματικές διακυμάνσεις ενδέχεται να είναι επιζήμιες για τον ευρωπαϊκό προϋπολογισμό. Επ`αυτού, η ΟΚΕ ζητεί από το Συμβούλιο, σύμφωνα και με τα συμπεράσματα της Διάσκεψης Κορυφής του Εδιμβούργου, να προβεί στη θέσπιση των « κατάλληλων διατάξεων » αν το νομισματικό αποθεματικό δεν αποδειχθεί στο μέλλον επαρκές για να καλύψει την πρόσθετη επιβάρυνση του προϋπολογισμού, που θα προξενήσει, ενδεχομένως, η αναπροσαρμογή της « πράσινης » ισοτιμίας ορισμένων νομισμάτων.

1.5.1.2. Η ΟΚΕ ανησυχεί, επίσης, για τις αρνητικές επιπτώσεις που ενδέχεται να έχουν αυτές οι νομισματικές διακυμάνσεις στις συνθήκες λειτουργίας της ενιαίας αγοράς, με τις στρεβλώσεις του ανταγωνισμού και τις διαταραχές των εμπορικών ροών που επιφέρουν. Η ΟΚΕ ανησυχεί για τις ενδεχόμενες επιπτώσεις τους στις τιμές καταναλωτή και στο εισόδημα των γεωργών σε ορισμένα κράτη μέλη

1.6.

Γενική εκτίμηση της « δέσμης τιμών »

1.6.1. Η ΟΚΕ αντίκειται στο περιορισμένο εύρος της « δέσμης τιμών για το 1995/1996 » για τους λόγους που προαναφέρονται.

1.6.2. Εντούτοις, η ΟΚΕ κρίνει ότι πέραν μιας απλής κριτικής αναλύσεως των προτάσεων της Επιτροπής, καλό θα ήταν, στις « παρατηρήσεις ανά προϊόν », να διατυπώσει συστάσεις που θα διευκολύνουν την εφαρμογή της μεταρρύθμισης της ΚΓΠ.

1.6.2.1. Κατά την άποψη της ΟΚΕ, πράγματι, οι παραγωγοί της Ευρωπαϊκής Ένωσης θα πρέπει να μπορούν να ασκήσουν όλα τα δικαιώματα που τους παρέχονται από τη μεταρρύθμιση της ΚΓΠ. Αυτό αποκτά ακόμη μεγαλύτερη σημασία δεδομένου ότι θα πρέπει να είναι έτοιμοι να αντιμετωπίσουν νέες προκλήσεις με την εφαρμογή της γεωργικής συμφωνίας του Γύρου της Ουρουγουάης από την 1η Ιουλίου 1995. Επίσης, έχοντας υπόψη την προγραμματισμένη ένταξη των χωρών της Κεντρικής και Ανατολικής Ευρώπης και την ενισχυμένη συνεργασία που επιδιώκεται με τις χώρες της Λεκάνης της Μεσογείου, η ΟΚΕ θεωρεί πρωταρχικής σημασίας την καλή προσαρμογή των Ευρωπαίων γεωργών στη μεταρρύθμιση της ΚΓΠ κατά την τρέχουσα γεωργική περίοδο 1995/1996 κατά την οποία η μεταρρύθμιση αυτή πρόκειται να ολοκληρωθεί.

1.6.3. Από την άλλη πλευρά, η ΟΚΕ δεν υπεισήλθε σε συζήτηση περί του αντικτύπου του καθορισμού των τιμών των γεωργικών προϊόντων στις τιμές καταναλωτή. Θεωρεί ότι δεν θα μπορούσε να πραγματευθεί στην παρούσα γνωμοδότηση το σύνθετο αυτό πρόβλημα, η μελέτη του οποίου απαιτεί τον συνυπολογισμό της επιρροής των μεταποιητικών βιομηχανιών και των επιχειρήσεων διανομής στον καθορισμό των τιμών των ειδών διατροφής.

1.6.4. Για μια ορθή αξιολόγηση της μεταρρύθμισης της ΚΓΠ, η ΟΚΕ ζητεί ωστόσο από την Επιτροπή να αξιολογήσει τις συνέπειες που θα έχει η παρούσα « δέσμη τιμών » και οι μεταγενέστερες επί των τιμών καταναλωτή, της ποιότητας των ειδών διατροφής της υγείας, του περιβάλλοντος και της κοινωνικής κατάστασης στην ύπαιθρο.

2. Παρατηρήσεις σχετικά με τα διάφορα προϊόντα

2.1.

Σιτηρά

2.1.1. Η Επιτροπή προτείνει καθυστέρηση δύο μηνών στην έναρξη της περιόδου παρέμβασης και μείωση από 7 σε 5 του αριθμού των μηνιαίων προσαυξήσεων που, εξάλλου, θα μειωθούν κατά 10%.

2.1.2. Η ΟΚΕ δε μπορεί να δεχθεί αυτές τις προτάσεις που θα μείωναν συνολικά τα επίπεδα στήριξης των τιμών περί το 2,5 %, πράγμα που δεν αμφισβητεί η Επιτροπή. Οι τεχνικές απόψεις αποκλίνουν ιδίως σε ό,τι αφορά τις συνέπειες των προτάσεων αυτών σε μια ευρύτερη από τη σημερινή αγορά σιτηρών. Η ΟΚΕ συνιστά, λοιπόν, στην Επιτροπή και το Συμβούλιο να περιοριστούν αυστηρά προς το παρόν στην αποφασισθείσα το 1992 μεταρρύθμιση του τομέα. Μόνο μετά από εμπεριστατωμένο απολογισμό της συνολικής εφαρμογής της και πάροδο ορισμένου χρόνου θα μπορέσουν ενδεχομένως να επέλθουν αλλαγές.

2.1.3. Όσον αφορά την αναβολή της έναρξης της περιόδου περέμβασης, η ΟΚΕ παρατηρεί ότι ένα τέτοιο μέτρο θα άφηνε τους παραγωγούς εκτεθειμένους στην κερδοσκοπία. Η ΟΚΕ υπενθυμίζει τη σπουδαιότητα της παρέμβασης στην αρχή της γεωργικής περιόδου, ως μέσου στήριξης των τιμών που καταβάλλονται στους γεωργούς.

2.1.3.1. Η ΟΚΕ ζητεί, επομένως, τη διατήρηση της υφιστάμενης περιόδου παρέμβασης ώστε να εξασφαλισθεί η κανονική και προοδευτική εμπορία των σιτηρών.

2.1.4. Όσον αφορά τις μηνιαίες προσαυξήσεις, η ΟΚΕ επιθυμεί να υπενθυμίσει τα εξής.

2.1.4.1. Οι μηνιαίες προσαυξήσεις χρησιμεύουν, στην πράξη, για να αντιμετωπισθούν τα έξοδα αποθήκευσης. Η Επιτροπή προτείνει τη μείωσή τους ώστε να ληφθεί υπόψη, αφενός, η κατά 7,5% μείωση της τιμής παρέμβασης των σιτηρών για τη γεωργική περίοδο 1995/1996 και, αφετέρου, η μείωση των επιτοκίων. Η ΟΚΕ εκφράζει, εντούτοις, αμφιβολίες για το κατά πόσο οι πρόσφατες μεταβολές των επιτοκίων μπορούν να δικαιολογήσουν μια τόσο σημαντική μείωση των μηνιαίων προσαυξήσεων ( P 10%). Αυτό επιβεβαιώνεται επίσης και από το ότι η Επιτροπή αναγνωρίζει πως οι μηνιαίες προσαυξήσεις υπολογίζονται κατ` αποκοπή, χωρίς να βασίζονται σε ακριβείς και αναντίρρητους υπολογισμούς.

2.1.4.2. Η ΟΚΕ επισημαίνει, ακόμη, ότι η μείωση των επιτοκίων που προτάσσει η Επιτροπή ισχύει μόνον για ορισμένα κράτη μέλη. Η μείωση των μηνιαίων προσαυξήσεων θα ζημίωνε, επομένως, τους παραγωγούς των κρατών μελών όπου τα πραγματικά επιτόκια παραμένουν υψηλά.

2.1.4.3. Η ΟΚΕ ζητεί, λοιπόν, να παραμείνει ως έχει ο αριθμός και το ύψος των μηνιαίων προσαυξήσεων.

2.1.5. Η ΟΚΕ επισημαίνει, επίσης, ότι η αναβολή της έναρξης της περιόδου παρέμβασης και η μείωση των μηνιαίων προσαυξήσεων θα κατέληγαν σε συρρίκνωση της κοινοτικής προτίμησης, η οποία, όπως αναγνωρίζει η Επιτροπή, στηρίζεται τεχνικώς στα δύο αυτά στοιχεία μετά την υπογραφή της γεωργικής συμφωνίας τους Γύρου της Ουρουγουάης.

2.1.6. Η ΟΚΕ διερωτάται, εξάλλου, κατά πόσο είναι σκόπιμη η κατάργηση της ενδεικτικής τιμής των σιτηρών, « για λόγους απλοποίησης ». Η Επιτροπή αιτιολογεί την κατάργηση αυτή με την επιβολή ενός σταθερού εισαγωγικού δασμού στη θέση της μεταβλητής εισφοράς που καθιστά περιττή την ενδεικτική τιμή.

2.1.6.1. Η ΟΚΕ αναγνωρίζει ότι ενόψει της σημερινής κοινής οργάνωσης της αγοράς των σιτηρών, η ενδεικτική τιμή δεν έχει πλέον λειτουργική χρησιμότητα. Υπενθυμίζει, εντούτοις, ότι στα πλαίσια της μεταρρύθμισης του Μαΐου 1992, η ενδεικτική τιμή είναι η αναμενόμενη τιμή αγοράς. Η απάλειψη της ενδεικτικής τιμής θα προσδώσει εκ νέου αυτό το ρόλο στην τιμή παρέμβασης.

2.1.6.2. Η ΟΚΕ θεωρεί ότι η ενδεικτική τιμή είναι καλύτερος δείκτης σύγκρισης της αναμενόμενης τιμής αγοράς προς την πραγματική τιμή στην αγορά των σιτηρών. Δεδομένου ότι η τιμή παρέμβασης είναι κατά 10% μικρότερη της ενδεικτικής τιμής, η κατάργηση της τελευταίας μπορεί να αποτελέσει το πρώτο βήμα προς την υποβάθμιση του καθεστώτος στήριξης των σιτηρών. Η ΟΚΕ υπενθυμίζει επ` αυτού ότι ο υπολογισμός των αντισταθμιστικών πληρωμών έγινε με βάση την ενδεικτική τιμή κατά τη μεταρρύθμιση της ΚΓΠ.

2.1.6.3. Η ΟΚΕ ζητεί, επομένως, τη διατήρηση της ενδεικτικής τιμής των σιτηρών. Δεδομένου ότι αποτελεί σημείο αναφοράς για την αγορά και τις αντισταθμιστικές πληρωμές, η κατάργησή του θα ξεπερνούσε τα όρια της αυστηρής εφαρμογής της μεταρρύθμισης της ΚΓΠ. Η ΟΚΕ επισημαίνει, εξάλλου, ότι η Επιτροπή δεν προτείνει την κατάργηση των ενδεικτικών τιμών σε άλλους τομείς παραγωγής.

2.2.

Ρύζι

2.2.1. Η ΟΚΕ λαμβάνει υπόψη τη διευκρίνιση που δόθηκε από τους εμπειρογνώμονες της Επιτροπής σχετικά με τη διάρκεια της παρέμβασης στον τομέα του ρυζιού.

2.2.2. Αντίθετα από αυτό που θα μπορούσε να εννοηθεί από τη φράση : « η προτεινόμενη μείωση της περιόδου παρέμβασης απαιτεί τροποποίηση του κανονισμού (ΕΟΚ) αριθ. 1418/76 » που αναφέρεται στο κείμενο της προτεινόμενης « δέσμης τιμών », η δίμηνη αναβολή της έναρξης της παρέμβασης για το ρύζι δεν εντάσσεται στις προτάσεις της Επιτροπής γι`αυτόν τον τομέα.

2.2.3. Η ΟΚΕ υπενθυμίζει ότι θα πρέπει να εξετασθεί προσεκτικά κάθε τροποποίηση των απαιτουμένων χαρακτηριστικών του ρυζιού, δεδομένων των εκπτώσεων που μπορεί να έχει στην τιμή του ρυζιού.

2.2.3.1. Η ΟΚΕ ζητεί λοιπόν από την Επιτροπή να ορίσει τις συνέπειες που θα έχουν στην τιμή του ρυζιού οι προτεινόμενες τροποποιήσεις του παραρτήματος Α του κανονισμού (ΕΟΚ) αριθ. 1418/76 για τον καθορισμό της μεθόδου καταμέτρησης των σπόρων και προσδιορισμού των θραυσμάτων.

2.2.4. Εξάλλου, η ΟΚΕ δεν δέχεται τη μείωση του επιπέδου των προσαυξήσεων που προτείνει η Επιτροπή στον τομέα του ρυζιού. Η ΟΚΕ αντιτάσσει στην Επιτροπή, για μια ακόμη φορά, τους λόγους που αναφέρθηκαν στο σημείο 2.1 για τα σιτηρά.

2.2.5. Η μείωση των μηνιαίων προσαυξήσεων είναι πιο επιζήμια στον τομέα του ρυζιού με δεδομένη την κρίση στο σημερινό επίπεδο κατανάλωσης. Η μείωση αυτή θα είχε ως αποτέλεσμα να ασκηθούν εντονότατες πιέσεις στο εισόδημα των παραγωγών ρυζιού που δεν δικαιολογούνται κατά κανένα τρόπο από τις επιτυγχανόμενες μέτριες οικονομίες στα πλαίσια του προϋπολογισμού (1 εκατ. Ecu το 1996).

2.2.6. Η ΟΚΕ εκφράζει μεγάλη ανησυχία για την καθυστέρηση στη δημοσίευση των προτάσεων για τη μεταρρύθμιση του καθεστώτος για το ρύζι, καθώς και για την έλλειψη συμφωνίας όσον αφορά την εφαρμογή των νέων διατάξεων του Γύρου της Ουρουγουάης για τις εισαγωγές ρυζιού και αλεσμένου ρυζιού.

2.3.

Ζάχαρη

2.3.1. Η ΟΚΕ επικροτεί το πάγωμα της τιμής βάσης των ζαχαροτεύτλων, της τιμής παρέμβασης της λευκής ζάχαρης και του περιθωρίου παραγωγής, που γίνεται σύμφωνα με την απόφαση του Συμβουλίου να παραταθεί το σημερινό καθεστώς αγοράς έως την 1η Ιουλίου 1995.

2.3.2. Αντιθέτως, η ΟΚΕ δεν επικροτεί την πρόταση της Επιτροπής για μείωση του επιτρεπόμενου ποσού για τα έξοδα αποθήκευσης στον τομέα της ζάχαρης.

2.3.3. Όπως και για τα σιτηρά και το ρύζι, η πτώση των επιτοκίων δεν αποτελεί ικανοποιητική εξήγηση για μια τόσο σημαντική μείωση όπως αυτή που προτείνει η Επιτροπή ( P 15 %).

2.3.4. Για να αιτιολογήσει αυτή τη μείωση, η Επιτροπή βασίζεται σε ένα σταθμισμένο επιτόκιο μεταξύ των κρατών μελών. Ωστόσο, η μείωση της ενίσχυσης για τα έξοδα αποθήκευσης θα ζημιώσει τους παραγωγούς των κρατών μελών στα οποία τα πραγματικά επιτόκια παραμένουν υψηλότερα από αυτό το σταθμισμένο επιτόκιο. Θα τους προκαλέσει προβλήματα ρευστότητας που δεν συνδέονται με τις σχετικά μέτριες οικονομίες που η Επιτροπή πιστεύει ότι θα μπορέσει να επιτύχει στα πλαίσια του προϋπολογισμού.

2.3.5. Η ΟΚΕ ζητεί, λοιπόν, από το Συμβούλιο τη διατήρηση του επιτρεπόμενου ποσού για τα έξοδα αποθήκευσης.

2.3.6. Η ΟΚΕ προτρέπει, εξάλλου, το Συμβούλιο να εγκρίνει το συντομότερο δυνατό τους όρους της μεταρρύθμισης της κοινής οργάνωσης αγοράς της ζάχαρης ώστε αυτή να ισχύσει από 1ης Ιουλίου 1995, κατά τα προβλεπόμενα.

2.3.7. Η ΟΚΕ επικαλείται επ` αυτού τη γνωμοδότηση που κατήρτισε κατά τη σύνοδο ολομέλειας της 22ας και 23ης Φεβρουαρίου 1995 ().

2.4.

Ελαιόλαδο

2.4.1. Η ΟΚΕ συμφωνεί με την άποψη της Επιτροπής ότι θα πρέπει να επανεξετασθεί με προσοχή το καθεστώς του ελαιολάδου όπου, από το 1991/1992, η ενίσχυση μετεστράφη από την κατανάλωση στην παραγωγή. Η ΟΚΕ σημειώνει, λοιπόν, το πάγωμα των τιμών και των ενισχύσεων που προτείνει η Επιτροπή για την περίοδο εμπορίας 1995/1996.

2.4.2. Η ΟΚΕ σημειώνει, εντούτοις ότι το κόστος της εργασίας είναι πολύ υψηλό στον τομέα του ελαιολάδου, όπου δεν μπορούν να μηχανοποιηθούν όλες οι εργασίες με τα υφιστάμενα τεχνολογικά μέσα. Ζητεί λοιπόν από την Επιτροπή και το Συμβούλιο να επανεξετάσουν το συντομότερο δυνατό το καθεστώς ενίσχυσης παραγωγής για να ληφθεί υπόψη η κατάσταση αυτή.

2.4.3. Λαμβάνοντας υπόψη τις καθυστερήσεις καταβολής των ενισχύσεων στην παραγωγή, που παρατηρήθηκαν κατά την προηγούμενη περίοδο, η ΟΚΕ ζητεί επίσης από την Επιτροπή η ημερομηνία καταβολής της προκαταβολής αυτών των ενισχύσεων να είναι κατά το δυνατόν πλησιέστερη στην ημερομηνία παράδοσης της συγκομιδής. Το μέτρο αυτό θα βελτιώσει τη ρευστότητα των παραγωγών.

2.4.4. Η ΟΚΕ τονίζει, εξάλλου, την ανάγκη εφαρμογής σοβαρών και μόνιμων μέτρων προώθησης της κατανάλωσης ελαιολάδου, με τη διάθεση των ποσών που εισπράττονται με τη μορφή εισφοράς για το σκοπό αυτό.

2.4.5. Η ΟΚΕ ζητεί από την Επιτροπή να αρχίσει το συντομότερο η έκτη εκστρατεία προώθησης του ελαιολάδου.

2.5.

Ξηρή χορτονομή

2.5.1. Η ΟΚΕ σημειώνει τις διατάξεις που υιοθετήθηκαν προσφάτως από το Συμβούλιο, με τις οποίες εφαρμόζεται ο ισόρροπος συμβιβασμός που επιτεύχθηκε για τον τομέα της ξηρής χορτονομής τον Ιούλιο 1994.

2.5.2. Η ΟΚΕ, συμφωνώντας με την άποψη που εξέφρασε ο κ. Fischler, Επίτροπος αρμόδιος για τη γεωργία και την αγροτική ανάπτυξη, κατά την ακρόασή του από το τμήμα γεωργίας και αλιείας στις 2 Μαρτίου 1995, επικροτεί την αύξηση από 50 σε 80% (επί του συνολικού ποσού της ενίσχυσης) της προκαταβολής που χορηγείται στους παραγωγούς για να διευκολυνθεί η ταμειακή ρευστότητά τους.

2.5.3. Επίσης, η ΟΚΕ διερωτάται κατά πόσον θα ήταν σκόπιμο να ορισθεί ένα ελάχιστο ποσοστό υγρασίας ώστε οι παραγωγοί να μπορούν να έχουν τη μέγιστη ενίσχυση αφυδάτωσης. Η ύπαρξη ελάχιστου ποσοστού υγρασίας θα επέτρεπε την αιτιολόγηση της διαφοράς ενίσχυσης ανάμεσα στα προϊόντα που ξηραίνονται στον ήλιο και τα προϊόντα που είναι πραγματικά αφυδατωμένα.

2.6.

Βαμβάκι

2.6.1. Η ΟΚΕ επιδοκιμάζει, σε γενικές γραμμές, την πρόταση της Επιτροπής σχετικά με το βαμβάκι, εν αναμονή της επικείμενης μεταρρύθμισης του τομέα.

2.6.2. Η ΟΚΕ υπενθυμίζει ότι τάσσεται υπέρ του σημερινού συστήματος ενισχύσεων στην παραγωγή βαμβακιού, που είναι σημαντική για το γεωργικό τομέα ορισμένων περιφερειών της Ευρωπαϊκής Ένωσης (Ισπανία και Ελλάδα) και απορρίπτει κάθε σύστημα ενίσχυσης ανά εκτάριο που θα οδηγούσε στη χειροτέρευση της ποιότητας του βαμβακιού.

2.6.3. Η ΟΚΕ, ζητεί, επίσης την αύξηση των εγγυημένων ανωτάτων ποσοτήτων ώστε να τονωθεί αυτή η παραγωγή που παρουσιάζει ακόμη τεράστιο έλλειμμα στην Ένωση και που θα μπορούσε να αντικαταστήσει πλεονασματικές κοινοτικές παραγωγές, στα πλαίσια της αναδιάρθρωσης που προβλέπεται από τη μεταρρύθμιση της κοινής γεωργικής πολιτικής.

2.7.

Κλωστικός λίνος

2.7.1. Η ΟΚΕ επικροτεί συνολικά την πρόταση της Επιτροπής σχετικά με τον κλωστικό λίνο.

2.7.2. Η ΟΚΕ παρατηρεί ότι η ενίσχυση για τον κλωστικό λίνο καταβάλλεται σε αυξανόμενο αριθμό παραγωγών της Κοινότητας οι οποίοι, όμως, εφαρμόζουν τρόπους συγκομιδής που δεν επιτρέπουν τη χρησιμοποίησή του από την κλωστοϋφαντουργία.

2.7.3. Η ΟΚΕ ζητεί, επομένως την καταβολή της ενίσχυσης στο ακέραιο μόνον στους παραγωγούς που επεξεργάζονται το λίνο για την κλωστοϋφαντουργία. Επιλέξιμοι για το 100% της ενίσχυσης θα είναι στο εξής μόνον οι παραγωγοί που εφαρμόζουν την « εκρίζωση ».

2.7.4. Για τους άλλους παραγωγούς, που εφαρμόζουν την « κοπή » σε απόσταση 10 εκατ. από το έδαφος, η ΟΚΕ προτείνει να θεσπισθεί επί της ενίσχυσης συντελεστής αναγωγής, το ακριβές ύψος του οποίου θα προσδιορισθεί.

2.7.5. Η ΟΚΕ θεωρεί ότι έτσι θα αποφευχθούν σπορές που αποσκοπούν μόνον στην είσπραξη της ενίσχυσης.

2.8.

Κάνναβις

2.8.1. Η ΟΚΕ επιδοκιμάζει συνολικά την πρόταση της Επιτροπής σχετικά με την κάνναβι.

2.9.

Μεταξοσκώληκες

2.9.1. Η ΟΚΕ επικροτεί συνολικά την πρόταση της Επιτροπής σχετικά με τους μεταξοσκώληκες και καλεί την Επιτροπή και το Συμβούλιο να ενθαρρύνουν την εκτροφή τους.

2.10.

Οίνος

2.10.1. Η ΟΚΕ καλεί το Συμβούλιο να υιοθετήσει, έως τα τέλη Ιουνίου 1995, την αναμενόμενη μεταρρύθμιση της κοινής οργάνωσης της αμπελοοινικής αγοράς.

2.10.2. Η ΟΚΕ επικαλείται επ` αυτού τη γνωμοδότηση που κατήρτισε κατά τη σύνοδο ολομέλειας της 22ας και 23ης Φεβρουαρίου 1995 επί των προτάσεων της Επιτροπής (). Ζητεί από την Επιτροπή και το Συμβούλιο να τη λάβουν σοβαρά υπόψη.

2.10.3. Εν αναμονή αυτής της μεταρρύθμισης, η ΟΚΕ επικροτεί συνολικά τα προσωρινά μέτρα που προτείνει η Επιτροπή.

2.11.

Οπωροκηπευτικά

2.11.1. Η ΟΚΕ επικροτεί συνολικά την πρόταση της Επιτροπής σχετικά με τα οπωροκηπευτικά.

2.11.2. Καλεί, εντούτοις, την Επιτροπή να παρουσιάσει το συντομότερο δυνατό προτάσεις για τη μεταρρύθμιση της κοινής οργάνωσης της αγοράς των οπωροκηπευτικών.

2.11.3. Η ΟΚΕ επικαλείται επ` αυτού τη γνωμοδότηση που κατάρτισε στις 25 και 26 Ιανουαρίου 1995 επί της ανακοίνωσης της Επιτροπής ().

2.12.

Γάλα και γαλακτοκομικά προϊόντα

2.12.1. Η ΟΚΕ επιδοκιμάζει την παράταση της γαλακτοκομικής περιόδου έως τις 30 Ιουνίου 1995.

2.12.2. Αντιθέτως, η ΟΚΕ δε μπορεί να προσυπογράψει τη μείωση κατά 2% της τιμής του βουτύρου (και την συνεπαγόμενη μείωση κατά 1% της ενδεικτικής τιμής του γάλακτος) που προτείνει η Επιτροπή, η οποία προβλέπει τη μείωση αυτή όχι ως μέτρο για την αντιμετώπιση των δυσκολιών στην αγορά του βουτύρου, αλλά ως « προειδοποίηση » προς τους παραγωγούς.

2.12.3. Η ΟΚΕ θεωρεί ότι η μείωση αυτή δεν δικαιολογείται κατά κανένα τρόπο από τη σημερινή κατάσταση της αγοράς. Η αγορά του βουτύρου σταθεροποιήθηκε το 1994. Εξάλλου, τα κρατικά αποθέματα βρίσκονται στο χαμηλότερο επίπεδο, με μόνον 20 000 τόννους βουτύρου απόθεμα.

2.12.4. Η Επιτροπή θεωρεί ότι οι προοπτικές κατανάλωσης βουτυρικών λιπαρών ουσιών είναι δυσοίωνες μακροπρόθεσμα. Όπως φαίνεται, ο καταναλωτής θέλει στο εξής γαλακτοκομικά προϊόντα πλούσια σε πρωτεΐνες και με μικρή λιποπεριεκτικότητα. Η ΟΚΕ, παρόλες τις επιφυλάξεις της ως προς τις μακροπρόθεσμες προβλέψεις, λαμβάνει υπόψη της την ανάλυση των νέων τρόπων κατανάλωσης γαλακτοκομικών προϊόντων.

2.12.5. Η ΟΚΕ θεωρεί, εντούτοις, ότι - αν ληφθεί υπόψη η σημερινή κατάσταση της αγοράς - η μείωση της τιμής του βουτύρου δεν είναι το κατάλληλο μέσο για να προσανατολισθούν οι παραγωγοί προς την παραγωγή γάλακτος πλουσιότερου σε πρωτεΐνες και με χαμηλότερη λιποπεριεκτικότητα. Κρίνει ότι η πρόταση της Επιτροπής σύμφωνα με την οποία θα πρέπει να απαιτείται ελάχιστη περιεκτικότητα σε πρωτεΐνες για τις αγορές αποκορυφωμένου γάλακτος σε σκόνη με παρέμβαση αποτελεί προς το παρόν ικανοποιητικό κίνητρο.

2.12.5.1. Η ΟΚΕ καλεί, ωστόσο, την Επιτροπή να διεξαγάγει μελέτη σε συνεργασία με τους επαγγελματίες και τους ειδήμονες του κλάδου, προκειμένου να προσδιορίσει την επιθυμητή περιεκτικότητα σε πρωτεΐνες. Δεδομένων των τεχνικών και γενετικών δυνατοτήτων παραγωγής που υπάρχουν σήμερα, η ΟΚΕ είναι της γνώμης ότι το ποσοστό 35% που προτείνει η Επιτροπή είναι υπερβολικά υψηλό. Σύμφωνα με τους ειδικούς, ένα ποσοστό 32% φαίνεται πιο ρεαλιστικό, δεδομένων των κλιματικών διαφορών που υπάρχουν μεταξύ των κρατών μελών.

2.12.6. Η ΟΚΕ απορρίπτει, συνεπώς, τη μείωση της τιμής του βουτύρου που τη θεωρεί περιττή στην υφιστάμενη κατάσταση της αγοράς και επιζήμια για το εισόδημα των παραγωγών που θα έδιναν το βούτυρό τους στην παρέμβαση.

2.12.7. Αντίθετα από την Επιτροπή, η ΟΚΕ δε θεωρεί θετικό « σημάδι » τη μείωση αυτή σε έναν ευαίσθητο τομέα, που έχει ήδη πληγεί από τη μείωση κατά 18% των επιστροφών εξαγωγής από τον Ιανουάριο του 1995.

2.12.8. Η ΟΚΕ υπενθυμίζει επ` αυτού ότι ο περιορισμός της ΓΔΣΕ θα ισχύσει τα πρώτα χρόνια μόνο για τα τυριά και ότι η Επιτροπή θα έπρεπε, αντιθέτως, να εξαντλήσει όλα τα περιθώρια ελιγμών που της παρέχει η γεωργική συμφωνία του Γύρου της Ουρουγουάης στον τομέα του γάλακτος και των γαλακτοκομικών προϊόντων.

2.12.9. Η ΟΚΕ επιθυμεί, ακόμη, να επισημάνει την κρίσιμη κατάσταση της αγοράς του νωπού γάλακτος σε ορισμένα κράτη μέλη, τα οποία σήμερα το εισάγουν. Η ΟΚΕ καλεί το Συμβούλιο και την Επιτροπή να εξετάσουν τα προβλήματα στη μεταφορά και τη διανομή του νωπού γάλακτος σε αυτά τα κράτη.

2.13.

Βόειο κρέας

2.13.1. Η ΟΚΕ επικροτεί συνολικά την πρόταση της Επιτροπής σχετικά με το βόειο κρέας.

2.13.2. Η ΟΚΕ εκφράζει, ωστόσο, τη λύπη της για την απουσία από τη « δέσμη τιμών » 1995/1996, προτάσεων της Επιτροπής που να απλοποιούν τα διοικητικά προβλήματα που επιφέρει η εφαρμογή της μεταρρύθμισης και η διαχείριση του καθεστώτος των πριμοδοτήσεων.

2.13.3. Η ΟΚΕ υπενθυμίζει ότι κάθε κράτος μέλος θα πρέπει να είναι σε θέση να ασκεί όλα τα δικαιώματα που παρέχονται στους παραγωγούς του στα πλαίσια της μεταρρύθμισης της ΚΓΠ.

2.13.4. Η ΟΚΕ προτείνει, συνεπώς, στο Συμβούλιο να εγκρίνει, επ` ευκαιρία της « δέσμης τιμών », τα μέτρα απλούστευσης που ζήτησαν τα κράτη μέλη και επιδοκιμάζει η μεγάλη τους πλειοψηφία.

2.13.5. Επίσης, η ΟΚΕ είναι της γνώμης ότι η προκαταβολή της ειδικής πριμοδότησης για τα αρσενικά βοοειδή πρέπει να αυξηθεί από 60 σε 80% και το υπόλοιπο να καταβάλλεται όσο το δυνατόν συντομότερα μετά το τέλος του έτους για το οποίο χορηγείται η πριμοδότηση. Το μέτρο αυτό πρέπει, κανονικά, να επιτρέψει τη βελτίωση της ταμειακής κατάστασης των παραγωγών.

2.14.

Πρόβειο και αίγειο κρέας

2.14.1. Η ΟΚΕ επιδοκιμάζει συνολικά την πρόταση της Επιτροπής σχετικά με το πρόβειο και αίγειο κρέας.

2.14.2. Η ΟΚΕ ζητεί, ωστόσο, από το Συμβούλιο να επιτρέψει μεγαλύτερη ελαστικότητα στη διαχείριση των πριμοδοτήσεων στην Ελλάδα, την Ιταλία, την Πορτογαλία και την Ισπανία, ώστε οι παραγωγοί αυτών των κρατών μελών να μπορούν να ασκούν όλα τα δικαιώματα που τους έχουν παραχωρηθεί στα πλαίσια της μεταρρύθμισης της ΚΓΠ.

2.14.3. Η ΟΚΕ αναφέρεται κυρίως εδώ στο πρόβλημα επιλογής της περιόδου αναφοράς για την Ελλάδα, την Ιταλία και την Ισπανία και στο σύστημα ελέγχου που θα πρέπει να εφαρμοσθεί σε ορισμένες περιοχές της Πορτογαλίας και της Ισπανίας για ορισμένες μικτές φυλές.

2.15.

Χοίρειο κρέας

2.15.1. Η ΟΚΕ επικροτεί συνολικά την πρόταση της Επιτροπής σχετικά με το χοίρειο κρέας που αντανακλά τη μείωση της τιμής των σιτηρών και την αυξανόμενη ζήτηση από τους καταναλωτές χοιρείου κρέατος καλής ποιότητας.

2.15.2. Η ΟΚΕ θα ήθελε ωστόσο να υπογραμμίσει ότι ο τομέας του χοιρείου κρέατος τώρα μόλις εξέρχεται από μια σοβαρότατη κρίση που άρχισε τον Οκτώβριο του 1992.

2.15.3. Υπενθυμίζει εξάλλου στην Επιτροπή και το Συμβούλιο τις δυσμενείς προοπτικές που διανοίγονται για τους παραγωγούς αυτού του τομέα από τη γεωργική συμφωνία του Γύρου της Ουρουγουάης. Οι επιδοτούμενες εξαγωγές χοιρείου κρέατος ανήλθαν σε 900 000 τόννους το 1994, ενώ τελικά η ΓΣΔΕ θα επιτρέψει μόνο επιδοτούμενες εξαγωγές ύψους 550 000 τόννων.

2.15.4. Η ΟΚΕ καλεί, λοιπόν, την Επιτροπή να υποβάλει γρήγορα προτάσεις ώστε να αποφευχθεί μια νέα κρίση και να ανασυνταχθεί αυτός ο τομέας προτού γίνουν αισθητές οι πρώτες αρνητικές επιπτώσεις της γεωργικής συμφωνίας του Γύρου της Ουρουγουάης.

2.15.5. Επί του παρόντος, η ΟΚΕ εκφράζει την έκπληξή της για τη μείωση του κοινοτικού προϋπολογισμού στον τομέα του χοιρείου κρέατος. Καθορίστηκαν μόνο 158 εκατ. Ecu για το 1995, δηλαδή 36 εκατ. λιγότερα από το 1994.

2.15.6. Ειδικότερα, το κονδύλιο των επιστροφών δεν θα ξεπεράσει τα 97 εκατ. Ecu το 1995 έναντι των 200 εκατ. Ecu το 1994 και των 208 εκατ. Ecu το 1993.

2.15.7. Φαίνεται επομένως, ότι η Επιτροπή δεν θα κάνει στο εξής χρήση των περιθωρίων ελιγμών που αφήνει η ΓΣΔΕ εφόσον ο προϋπολογισμός για επιστροφές στον τομέα του χοιρείου κρέατος κατά το 1995 αντιπροσωπεύει μόλις το ήμισυ περίπου του περιορισμού ΓΣΔΕ (172 εκατ. Ecu).

2.16.

Καπνός

2.16.1. Η ΟΚΕ σημειώνει την πρόσφατη υιοθέτηση από το Συμβούλιο ενός κανονισμού με τον οποίο τροποποιείται η κοινή οργάνωση της αγοράς του καπνού.

2.16.2. Η τροποποίηση αυτή δίδει τη δυνατότητα στα κράτη μέλη να καταβάλλουν τις πριμοδοτήσεις άμεσα στους παραγωγούς. Το καθεστώς των ποσοστώσεων, με το οποίο διασφαλίζεται η τήρηση των κατωφλίων εγγυήσεως, παρατείνεται για τα έτη 1995, 1996 και 1997. Οι ποσοστώσεις υπολογίζονται ετησίως για κάθε κράτος μέλος, με βάση τις ποσότητες που παραδόθηκαν στη μεταποίηση τα τρία έτη που προηγούνται του έτους της συγκομιδής (το έτος 1992 δεν μπορεί να ληφθεί υπόψη). Κάθε παραγωγός θα μπορεί στο εξής να μεταφέρει στην επόμενη συγκομιδή την πλεονασματική παραγωγή του έως του 10% της ποσόστωσής του.

2.16.3. Αν και η ΟΚΕ σημειώνει ότι το Συμβούλιο έλαβε έτσι εν μέρει υπόψη τις ανησυχίες των παραγωγών, ζητεί εντούτοις από την Επιτροπή και το Συμβούλιο να επιφέρουν - επιευκαιρία της υιοθέτησης της « δέσμης τιμών » - και άλλες βελτιώσεις στο υφιστάμενο καθεστώς, ώστε να γίνει ακόμη πιο λειτουργική η ΚΟΑ καπνού και να αποφευχθεί η συσσώρευση εισαγόμενων ποσοτήτων καπνού από την ευρωπαϊκή βιομηχανία.

2.16.3.1. Καλεί επίσης τα κοινοτικά αυτά όργανα να επανεξετάσουν τις πριμοδοτήσεις που καταβάλλονται στους παραγωγούς ώστε η εξέλιξη του κόστους εργασίας να μην οδηγήσει σε παύση των δραστηριοτήτων ορισμένων παραγωγών.

2.16.3.2. Για την επίτευξη των στόχων βελτίωσης της ποιότητας της ευρωπαϊκής παραγωγής και ενίσχυσης των οργανώσεων παραγωγών, η ΟΚΕ ζητεί να ανέλθει η ειδική ενίσχυση από το 10% στο 15% των πριμοδοτήσεων και να καταβάλλεται άμα τη παραδόσει των καπνών (χωρίς εγγύηση). Η ΟΚΕ εκτιμά ότι η Επιτροπή οφείλει παράλληλα να διασαφηνίσει τα κριτήρια αναγνώρισης των ενώσεων παραγωγών για την είσπραξη της ενίσχυσης.

2.16.3.3. Η ΟΚΕ ζητεί, επίσης, από την Επιτροπή να εξετάσει κατά πόσο :

- μια δήλωση καλλιεργούμενης έκτασης μπορεί να ισοδυναμεί με σύμβαση πώλησης 7

- μπορεί να επιτρέπεται στους συνεταιρισμούς παραγωγών η πραγματοποίηση της πρώτης μεταποίησης 7

- η ειδική ενίσχυση μπορεί να χρηματοδοτεί τις οιεσδήποτε δραστηριότητες ή επενδύσεις.

2.17.

Σπόροι προς σπορά

2.17.1. Η ΟΚΕ επικροτεί συνολικά την πρόταση της Επιτροπής σχετικά με τους σπόρους προς σπορά.

Βρυξέλλες, 27 Απριλίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 110 της 2. 5. 1995, σ. 35.

() EE αριθ. C 110 της 2. 5. 1995, σ. 30.

() EE αριθ. C 102 της 24. 4. 1995.